NaiveNeuron/SloPal huggingface dataset:
Géci, Milan, poslanec NR SR (2013-06-26):
Vážený pán predseda, vážený pán minister, vážené kolegyne, kolegovia, Výbor Národnej rady Slovenskej republiky pre obranu a bezpečnosť ako gestorský výbor k návrhu zákona podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky. Národná rada Slovenskej republiky uznesením č. 561 zo 16. mája 2013 pridelila vládny návrh zákona, ktorým sa mení a dopĺňa zákon č. 435/2010 Z. z. o poskytovaní dotácií v pôsobnosti Ministerstva obrany Slovenskej republiky (tlač 471), na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie a rozpočet a Výboru Národnej rady Slovenskej republiky pre obranu a bezpečnosť ako gestorskému. Výbory prerokovali predmetný návrh zákona v stanovenej lehote. Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Výbory, ktoré rokovali o uvedenom vládnom návrhu zákona, súhlasili s vládnym návrhom zákona a odporučili Národnej rade Slovenskej republiky návrh zákona schváliť s pripomienkou, ktorá je vám k dispozícii v písomnej správe, v spoločnej správe. Gestorský výbor odporúča o doplňujúcom návrhu hlasovať a tento schváliť. Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 435/2010 Z. z. o poskytovaní dotácií v pôsobnosti Ministerstva obrany Slovenskej republiky (tlač 471), vyjadrených v ich uzneseniach uvedených pod bodom III tejto správy a v stanoviskách poslancov vyjadrených v rozprave k tomuto návrhu zákona v súlade s § 79 ods. 4 a § 43 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky predmetný vládny návrh zákona schváliť v znení schváleného doplňujúceho návrhu uvedeného v tejto správe. Spoločná správa výborov Národnej rady Slovenskej republiky k vládnemu návrhu zákona, ktorým sa mení a dopĺňa zákon č. 435/2010 Z. z. o poskytovaní dotácií v pôsobnosti Ministerstva obrany Slovenskej republiky (tlač 471), v druhom čítaní bola schválená uznesením Výboru Národnej rady Slovenskej republiky pre obranu a bezpečnosť č. 97 na svojej 24. schôdzi. Pán predseda, prosím, otvorte rozpravu k tomuto návrhu.
J. Šimko, poslanec: (2009-12-03):
Predseda Národnej rady Slovenskej republiky rozhodnutím č. 1340 z 12. novembra 2009 navrhol prideliť návrh zákona na jeho prerokovanie výborom a navrhol gestorský výbor, vrátane lehôt na jeho prerokovanie. Súčasne predseda Národnej rady Slovenskej republiky konštatoval, že návrh zákona spĺňa všetky ustanovené náležitosti podľa rokovacieho poriadku Národnej rady Slovenskej republiky a podľa legislatívnych pravidiel na jeho prerokovanie v Národnej rade Slovenskej republiky. Skupina poslancov navrhla novelu zákona, ktorá má odstrániť jeho najväčšie deformácie s cieľom ho spružniť a urobiť flexibilným, aby viac prispel k zlepšeniu podmienok na podnikanie. Navrhovaná právna úprava je v súlade s Ústavou Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná. S ohľadom na oprávnenia, ktoré pre mňa ako spravodajcu výboru vyplývajú, odporúčam, aby sa Národná rada Slovenskej republiky po všeobecnej rozprave o podstate návrhu zákona uzniesla na tom, že prerokuje predmetný návrh zákona v druhom čítaní. V súlade so zákonom o rokovacom poriadku odporúčam Národnej rade Slovenskej republiky prideliť návrh zákona v druhom čítaní na prerokovanie: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre sociálne veci a bývanie. Za gestorský výbor navrhujem Výbor Národnej rady Slovenskej republiky pre sociálne veci a bývanie, pričom odporúčam, aby výbory, ktorým bol návrh zákona pridelený, ho prerokovali v termíne do 27. januára 2010 a gestorský výbor v termíne do 29. januára 2010. Pán predsedajúci, prosím, otvorte rozpravu k tomuto návrhu zákona. Ďakujem.
V. Veteška, podpredseda NR SR: (2005-06-23):
Ešte kým začneme hlasovať, skúsime prerokovať jeden návrh zákona, je to druhé čítanie o návrhu poslanca Národnej rady Slovenskej republiky Ladislava Polku na vydanie zákona, ktorým sa mení a dopĺňa zákon č. 179/1998 Z. z. o obchodovaní s vojenským materiálom a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov . Nevidím pána poslanca Polku. Pán poslanec Polka. Návrh zákona ste dostali pred prvým čítaním ako tlač 1102 a spoločnú správu výborov máte ako tlač 1102a. Pán poslanec Polka uvedie návrh zákona a odôvodní ho. L. Polka, poslanec: Vážený pán podpredseda, dámy a páni, dovoľte, aby som vás stručne informoval o dôvodoch predloženia tohto návrhu. Vrátim sa k prvému čítaniu, kde sme sa oboznámili s dôvodmi. Slovenská republika sa 3. 8. 1998 prihlásila k rešpektovaniu Kódexu správania sa štátov Európskej únie pri vývoze zbraní. Operatívne nariadenie č. 8 zmieňovaného kódexu vyžaduje od vlád Európskej únie, aby vypracúvali dôverné výročné správy o zbrojnom exporte vlastnej krajiny. Tieto správy sú potom prerokúvané v Rade ministrov Európskej únie, ktorá každoročne pripravuje súhrnnú výročnú správu o vývoze zbraní. Je, povedal by som, súčasťou bezpečnostnej stratégie Slovenskej republiky, schválenej 27. marca 2001, prihlásenie sa alebo deklarácia, že Slovenská republika bude aj naďalej aktívne prispievať k príprave a realizácii dohôd o kontrole zbrojenia a odzbrojenia, nešírení zbraní a podieľať sa na presadzovaní širšieho, komplexného a verifikovateľného procesu medzinárodnej kontroly. Súčasťou tohto úsilia je kontrola vývozu vlastných zbraní, ktorý chce Slovenská republika prísne zlaďovať so svojimi integračnými záujmami. Tento dokument predstavuje najzávažnejšie vyhlásenie týkajúce sa obchodu so zbraňami, aké bolo Slovenskou republikou dosiaľ učinené. V dôvodovej správe máte výpočet štátov, ktoré takéto správy pravidelne predkladajú, a myslím si, že je v podstate bezproblémovým aktom, aby sme sa, Slovenská republika, k tomuto prihlásili. V konaní vo výboroch boli uplatnené niektoré pozmeňujúce návrhy, ktoré tento návrh zlepšili, a predpokladám, že tak ako bezproblémovo prešiel vo výboroch, prejde aj v tejto ctenej snemovni. Vopred vám ďakujem za vašu podporu.
Osuský, Peter, poslanec NR SR (2012-07-24):
Ako vicestarosta bratislavského Starého Mesta mám v popise práce okrem iného starosť o materské školy, ako mestský poslanec Bratislavy som člen komisie pre školstvo, ktoré má na starosti centrá voľného času, základné umelecké školy. A musím povedať, že ako bývalý prorektor Univerzity Komenského som žil s vedením univerzity vo svete prísne alokovaných peňazí, teda v prísnej účelovej viazanosti. Domnievam sa, že nikto z mojich kolegov v komisii, bez rozdielu straníckeho trička, na mestskom zastupiteľstve, by nemal niečo proti prísnej účelovej viazanosti. A ak pri tomto niekomu vadí prísna účelová viazanosť na osobu a na výkon, tak z toho ako slama z topánok trčí pohnútka. A v tomto zmysle ma, samozrejme, nikto nemôže obviniť, že bránim mŕtve duše a podvody, ktoré v centrách voľného času boli. Ale jedna vec je istá, ak sa naplnia obavy, ktoré tu teraz zaznievajú, tak, pán minister, musím povedať, že to nebude neočakávaná prehra, že tú prehru máte anonsovanú, vypočuli ste si ju. A ja mám obavu, že budeme mať pravdu, ako sme mali pravdu pri iných veciach. A mrzí ma, a to vás beriem možno v ochranu, viac ako si to zaslúžite, že plníte nepríjemnú úlohu toho, kto má dodať samosprávam zdroje. Ale, viete, ono je to tak, keď murín splní svoju úlohu, tak potom tá hanba ostane na ňom. A to vám pri našej starej známosti neželám. A preto si myslím, že by ste nemali čeliť účelovej viazanosti týchto peňazí.
Hraško, Igor, poslanec NR SR (2013-06-17):
Ďakujem pekne, pán predseda. Dovoľte mi, vážené kolegyne, kolegovia, aby som predniesol informáciu Osobitného kontrolného výboru Národnej rady Slovenskej republiky na kontrolu činnosti Vojenského spravodajstva o výsledku prerokovania návrhu skupiny poslancov Národnej rady Slovenskej republiky na prijatie uznesenia Národnej rady Slovenskej republiky ku kauze „Podozrenie z nezákonného nakladania s finančnými prostriedkami, hnuteľným a nehnuteľným majetkom VSS zo strany bývalého vedenia“ (tlač 588) vo výbore. Vážený pán predseda, vážené kolegyne, kolegovia, predseda Národnej rady Slovenskej republiky rozhodnutím z 10. júna 2013 č. 566 pridelil návrh skupiny poslancov Národnej rady Slovenskej republiky na prijatie uznesenia Národnej rady Slovenskej republiky ku spomínanej kauze na prerokovanie Osobitnému kontrolnému výboru Národnej rady Slovenskej republiky na kontrolu činnosti Vojenského spravodajstva s tým, že uvedený výbor podá Národnej rade Slovenskej republiky informáciu o výsledku prerokovania uvedeného návrhu. Schôdza Osobitného kontrolného výboru Národnej rady Slovenskej republiky na kontrolu činnosti Vojenského spravodajstva bola zvolaná nadnes 17. júna 2013. Osobitný kontrolný výbor Národnej rady Slovenskej republiky na kontrolu činnosti Vojenského spravodajstva návrh skupiny poslancov na prijatie uznesenia Národnej rady Slovenskej republiky ku spomínanej kauze prerokoval, avšak neprijal uznesenie, keďže návrh uznesenia nezískal súhlas nadpolovičnej väčšiny prítomných poslancov podľa § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a čl. 84 ods. 2 Ústavy Slovenskej republiky. Za návrh predmetného uznesenia hlasovali 7 poslanci za, 8 poslanci sa zdržali hlasovania. Z celkového počtu 15 poslancov Osobitného kontrolného výboru Národnej rady Slovenskej republiky na kontrolu činnosti Vojenského spravodajstva bolo prítomných 15 poslancov. Súčasne ma výbor určil predniesť informáciu o výsledku prerokovania návrhu skupiny poslancov Národnej rady Slovenskej republiky ku kaze „Podozrenie z nezákonného nakladania s finančnými prostriedkami, hnuteľným a nehnuteľným majetkom VSS zo strany bývalého vedenia“ (tlač 588) na schôdzi Národnej rady Slovenskej republiky. Uznesenie bolo prečítané pánom navrhovateľom. Pán predseda, týmto som skončil, otvorte, prosím, rozpravu k predmetnému bodu. Ďakujem.
Danko, Andrej, podpredseda NR SR (2024-01-17):
Pán poslanec Pollák.
Pellegrini, Peter, podpredseda NR SR (2020-09-22):
Ďakujem pekne, pani poslankyňa. Na vaše vystúpenie dve faktické poznámky. Ako prvý, pán poslanec Blaha.
Košútová, Magda, poslankyňa NR SR (2013-03-22):
Ďakujem veľmi pekne za slovo, pán podpredseda. Vážené kolegyne, kolegovia, dovoľte mi, aby som vám predniesla pozmeňujúci návrh poslancov Národnej rady Vladimíra Jánoša a Magdy Košútovej k vládnemu návrhu zákona, ktorým sa mení a dopĺňa zákon č. 274/2009 Z. z. o poľovníctve, tlač 328. 1. V čl. I sa za doterajší bod 22 vkladá nový bod 23, ktorý znie: „23. V § 14 ods. 2 sa za slovo „rokov“ vkladajú slová „v oblastiach s chovom malej a srnčej zveri a na 15 rokov v oblastiach s chovom jelenej zveri“.“ Doterajšie body sa prečíslujú. Odôvodnenie: Cieľový vek samčej časti populácie jelenej zveri je z aspektu kulminácie trofejovej kvality a zachovania genofondu 11 rokov (§ 31 ods. 1 vykonávacej vyhlášky k zákonu). Jelene ulovené po tomto veku sa bez ohľadu na ostatné selektívno-chovateľské kritériá považujú za správny odstrel. Z toho vyplýva, že užívateľ poľovného revíru by mal mať k dispozícii dostatočný časový priestor na dosiahnutie trofejovej kulminácie hlavného druhu zveri, čo sa v prípade jelenej zveri za 10 rokov starostlivosti a chovu nedá dosiahnuť bez rizika, že dôjde k predčasnému lovu geneticky najhodnotnejších jedincov len preto, že sa končí doba nájmu poľovného revíru. 2. V čl. I sa v doterajšom bode 77 v § 80a vypúšťa odsek 4. Odôvodnenie: V dôsledku posunutia účinnosti prijatia zmeny § 77 až na 1. január 2014 je potrebné navrhovanú úpravu riešiť v osobitnom ustanovení (navrhovaný bod 4 pozmeňujúceho návrhu). 3. V čl. I v 77. bode sa v § 80a v nadpise slová „od 1. júla“ nahrádzajú slovami „od 1. mája“ a v § 80a ods. 1 sa slová „podľa doterajších predpisov51) pridelené identifikačné číslo organizácie“ nahrádzajú slovami „pred 1. májom 2013 pridelené identifikačné číslo51)“. Odôvodnenie: Ide o úpravu bodu 45 spoločnej správy z dôvodu navrhovaného vypustenia § 80a ods. 4 v bode 2 pozmeňujúceho návrhu. V súvislosti s týmto pozmeňujúcim návrhom vynímam bod 45 spoločnej správy na osobitné hlasovanie. 4. V čl. I v 77. bode sa dopĺňa § 80b, ktorý vrátane nadpisu znie: „§ 80b Prechodné ustanovenie k úprave účinnej od 1. januára 2014 Disciplinárne konanie začaté pred 1. januárom 2014 sa dokončí podľa doterajších predpisov.“ Odôvodnenie: Zmena dátumu v nadväznosti na zmenu účinnosti § 77 v 47. bode spoločnej správy. V tejto súvislosti sa legislatívno-technicky upraví znenie úvodnej vety v 77. bode. Ďakujem pekne za pozornosť.
Laurenčík, Milan, podpredseda NR SR (2020-11-24):
S reakciou na faktickú poznámku pán poslanec Dušan Jarjabek.
M. Hort, podpredseda NR SR: (2009-04-21):
Prerušujem rokovanie aj o tomto bode programu. A nasleduje prvé čítanie o návrhu poslankyne Národnej rady Slovenskej republiky Moniky Gibalovej na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov . Tento návrh ste dostali pod tlačou 1045. A návrh na jeho pridelenie na prerokovanie výborom je v rozhodnutí č. 1051. Teraz dávam slovo pani poslankyni Gibalovej, aby návrh zákona uviedla. Nech sa páči.
Šeliga, Juraj, podpredseda NR SR (2020-09-29):
Pán poslanec Mihálik.
Grendel, Gábor, poslanec NR SR (2016-10-26):
Ďakujem za slovo. Vážený pán predsedajúci, vážené panie poslankyne, páni poslanci, Osobitný kontrolný výbor Národnej rady Slovenskej republiky pre kontrolu činnosti Slovenskej informačnej služby predkladá v súlade s § 9 zákona č. 166/2003 Z. z. o ochrane súkromia pred neoprávneným použitím informačno-technických prostriedkov a o zmene a doplnení niektorých zákonov (zákon o ochrane pred odpočúvaním) správu výboru o stave použitia informačno-technických prostriedkov za I. polrok 2016. V súlade s § 9 zákona č. 166/2003 Z. z. o ochrane súkromia pred neoprávneným použitím informačno-technických prostriedkov a o zmene a doplnení niektorých zákonov výbor požiadal Slovenskú informačnú službu v mesiaci júl 2016 o zaslanie správy o použití informačno-technických prostriedkov za I. polrok 2016. Správu o použití informačno-technických prostriedkov za I. polrok 2016 predložila Slovenská informačná služba vo verzii neobsahujúcej utajované skutočnosti. Údaje o použití informačno-technických prostriedkov neobsahujúce utajované skutočnosti, tak ako ich predložila Slovenská informačná služba, sú uvedené v predloženej správe. Osobitný kontrolný výbor Národnej rady Slovenskej republiky pre kontrolu činnosti Slovenskej informačnej služby uvedenú správu prerokoval na 5. schôdzi výboru dňa 14. septembra 2016 a prijal uznesenie č. 20, ktorým vzal predmetnú správu na vedomie. Vychádzajúc z oprávnení, ktoré pre mňa ako spravodajcu vyplývajú z rokovacieho poriadku Národnej rady, predkladám Národnej rade Slovenskej republiky návrh na uznesenie, ktoré je súčasťou správy. A to uznesenie znie: Uznesenie Národnej rady Slovenskej republiky k Správe Osobitného kontrolného výboru Národnej rady Slovenskej republiky pre kontrolu činnosti Slovenskej informačnej služby o stave použitia informačno-technických prostriedkov za 1. polrok 2016 (tlač 166) Národná rada Slovenskej republiky berie na vedomie. Prosím, pán predsedajúci, aby ste otvorili k uvedenému materiálu rozpravu.
A. Belousovová, podpredsedníčka NR SR: (2008-06-25):
A slovo má pán poslanec Záhumenský.
Suja, Miroslav, poslanec NR SR (2021-02-25):
Ďakujem za slovo, pán predsedajúci. Pán minister, načo potom ministerka vystúpila, keď vedela, že odíde? Mohla vystúpiť teraz, keď sa vrátila. Bolo to z jej strany neférové. A že nás niekto informoval, no povedzte, kto informoval opozíciu, že odíde? Nikto. Mňa niekto informoval, že odíde? Keď sa zdvihla a odišla, načo hovorila? Mňa neinformoval nikto, ako sme tu sedeli a sedel som tu celý čas, odišiel som sa najesť po grémiu na desať minút a hneď som sa vrátil. Ja som tu od rána, pozrite si záznamy. Mňa nikto neinformoval. Takže keby nebola vystúpila, tak takto nereagujeme. A ak viem, že vystúpim, tak je neslušné odísť. Je to neslušné. Ja že som na ňu vystúpil ostro? Áno, lebo tu nás priamo klamala. Klamala do očí poslancom Národnej rady, tak som jej to dal pocítiť, keď povie, že ona nevie, čo je v materiáli, ktorý predkladá a že to tam nemá byť. A vy hovoríte, že vás kritizujeme za sociálne istoty. Ale áno, ale vy klamete takisto. Kde som ja spomínal minimálnu mzdu, pán minister? Vy ste ma počul spomínať minimálnu mzdu? (Reakcia z pléna.) Na mňa ste sa obracal. Takže potom, potom konkretizujte. Ja som spomínal, že ste sľúbili 25-tisíc bytov a doteraz nestojí ani jeden, ani sa nezačal stavať. Ja som spomínal, že ste zrušili dôchodky v plnej výške, ako podľa zákona mali byť. Ja nevravím, že ste im dali v najväčšej výške, ako doteraz boli. To ste im dali, ale keby ste neboli zrušili ten zákon, tak to majú v oveľa vyššej výške. To musíte uznať aj vy. A ja som hovoril aj o deťoch, kde sa zrušili obedy zadarmo. To som hovoril ja, pán minister. Takže kľudne my môžeme sa takto rozprávať aj do rána, ja budem rád vecne na vaše otázky odpovedať a vy vecne reagovať. Samozrejme ďakujem vám, že ste aj ten duchovný rozmer tu spomenuli. To som vám vďačný.
Hrnčiar, Andrej, podpredseda NR SR (2018-05-22):
Vážené pani poslankyne, vážení páni poslanci, otváram ôsmy rokovací deň 31. schôdze Národnej rady Slovenskej republiky. Na dnešnom rokovacom dni o ospravedlnenie požiadali poslanci: Alena Bašistová, Miroslav Ivan, Milan Laurenčík. Podľa schváleného... Na zahraničnej pracovnej ceste je poslanec Ľuboš Blaha. Podľa schváleného programu pristúpime k prerokovaniu správy o výsledku hospodárenia Národnej banky Slovenska za rok 2017. Správa je uverejnená ako tlač 871 a správa výboru ako tlač 871a. Prosím guvernéra Národnej banky Slovenska Jozefa Makúcha, aby správu uviedol. (Reakcie z pléna.) Tak vyhlasujem prestávku, kým sa nájde guvernér Národnej banky. (Prestávka.) (Po prestávke.)
Blanár, Juraj, podpredseda NR SR (2021-11-04):
Ďalší v rozprave vystúpi pán poslanec Martin Fecko. Po ňom sa pripraví pán poslanec Filip Kuffa.
Laššáková, Jana, podpredsedníčka NR SR (2014-03-26):
Vyhlasujem rozpravu za skončenú. (Neutíchajúci smiech v sále.) Vidím, že za rána sme sa dobre pobavili. Chce k rozprave zaujať stanovisko pán minister? Nie. Pán spravodajca? Nie. Vyhlasujem rozpravu za skončenú, aha, prerušujem rokovanie o tomto bode programu, ospravedlňujem sa. Budeme pokračovať v prerušenom rokovaní v prvom čítaní o návrhu poslankyne Lucie Žitňanskej na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov, tlač 865. Pani poslankyňa Lucia Žitňanská, nech sa páči, uveďte návrh ústavného zákona. Nech sa páči, pani predkladateľka, máte slovo. (Rokovanie o návrhu poslankyne Národnej rady Slovenskej republiky Lucie Žitňanskej na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov , tlač 865.)
Žiga, Peter, podpredseda NR SR (2024-04-17):
Pani poslankyňa Kolíková, chcem sa opýtať, či vám bude stačiť päť minút na vystúpenie v rozprave. (Reakcia z pléna.) Prerušujem rokovanie na obedňajšiu prestávku, budeme pokračovať o 14. hodine. Ďakujem. (Prerušenie rokovania o 11.56 hodine.) (Pokračovanie rokovania o 14.00 hodine.)
Jahnátek, Ľubomír, minister pôdohospodárstva a rozvoja vidieka SR (2013-12-12):
Pán poslanec, ďakujem pekne za otázku. V zmysle zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov patria spotrebné dane do kompetencie Ministerstva financií Slovenskej republiky. Taktiež súčasťou rezortu ministerstva financií je finančná správa, kriminálny úrad finančnej správy, ktorý, okrem iných, plní a zabezpečuje úlohy v oblasti odhaľovania a vyšetrovania trestných činov spáchaných v súvislosti s porušením daňových predpisov v oblasti spotrebných daní a zisťovania ich páchateľov. Z uvedených kompetencií vyplýva, že táto otázka mala byť smerovaná tomuto ministerstvu. Naše ministerstvo v zmysle zákona č. 467/2002 Z. z. o výrobe a uvádzaní liehu na trh v znení neskorších predpisov vydáva povolenia na výrobu liehu a spracovanie liehu v liehovarníckom závode. V súčasnosti je v evidencii 172 pestovateľských páleníc. V rámci prístupového procesu Slovenskej republiky k Európskej únii je Slovensku uložené uplatňovať zníženú sadzbu spotrebnej dane najmenej vo výške 50 % bežnej vnútroštátnej sadzby spotrebnej dane z etylalkoholu na etylalkohol vyrábaný v páleniciach pestovateľov ovocia z ovocia dodaného domácnosťami pestovateľov ovocia, znížená sadzba dane je 540 euro na hektoliter. Uplatňovanie zníženia daňovej sadzby sa obmedzí na 50 litrov destilátov z ovocia na jednu domácnosť pestovateľov ovocia na rok, určených výlučne na ich osobnú spotrebu. Zníženie spotrebnej dane z liehu by pravdepodobne podporilo renesanciu legálneho pestovateľského pálenia, pretože táto forma pálenia je zárukou správnej technológie i kvality a zdravotnej bezpečnosti produktov. Motivácia legálne páliť však nie je daná zárobkom, lebo v zmysle zákona č. 467/2002 Z. z. lieh vyrobený v liehovare na pestovateľské pálenice ovocia a vyskladnený výrobcom pestovateľovi je určený na vlastnú spotrebu pestovateľa a nesmie byť predmetom ďalšieho predaja ani iného uvádzania na trh. Prípadné zníženie spotrebnej dane na etylalkohol vyrábaný v páleniciach pestovateľov ovocia predovšetkým podlieha súhlasu ministerstva financií a muselo by byť negociované v rámci Európskej únie. Skončil som.
Figeľ, Ján, podpredseda NR SR (2015-05-12):
Ďakujem pekne, teraz dávam slovo spoločnému spravodajcovi z výboru pre sociálne veci predsedovi výboru pánovi poslancovi Jánovi Podmanickému, aby informoval Národnú radu o výsledku rokovania výborov a odôvodnil návrh a stanovisko gestorského výboru.
Pellegrini, Peter, podpredseda NR SR (2020-07-24):
Ďakujem pekne. Ale musím konštatovať, pán poslanec, že evidentne nie je Národná rada uznášaniaschopná, aby som mohol dať o tomto procedurálnom návrhu hlasovať. A ja z korektnosti ku svojim kolegom schôdzu nepreruším, ale budeme pokračovať v rokovaní. Ale rešpektujem váš postoj. Nech sa páči, pán minister, máte slovo.
Majorová Garstková, Jana, poslankyňa NR SR (2023-05-24):
Vážené pani poslankyne, vážení páni poslanci, Výbor Národnej rady Slovenskej republiky pre verejnú správu a regionálny rozvoj (ruch v sále a zaznievanie gongu) ma uznesením určil za spravodajkyňu k návrhu zákona (tlač 1683). V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Návrh zákona spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanoviska Ministerstva financií Slovenskej republiky. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajkyňu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla sa na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali: Ústavnoprávny výbor Národnej rady a Výbor Národnej rady pre verejnú správu a regionálny rozvoj. Za gestorský výbor navrhujem Výbor Národnej rady pre verejnú správu a regionálny rozvoj. Odporúčam, aby predmetný návrh zákona výroby... výbory (povedané so smiechom) prerokovali do 30 dní a v gestorskom výbore do 32 dní od prerokovania návrhu zákona v Národnej rade v prvom čítaní. Pán predsedajúci, otvorte, prosím, všeobecnú rozpravu.
Číž, Miroslav, poslanec NR SR (2011-09-14):
Ďakujem pekne. No, vážený pán minister, ja si myslím, že ani za normálnych okolností komentovať vaše vystúpenia nejak zvlášť netreba. Ste známy vysokou mierou dôveryhodnosti u slovenskej verejnosti. Ale čo je zaujímavé, je pre mňa osobne tá neuveriteľná miera sociálneho cynizmu. Vy ste nositeľom politiky, neoliberálnej politiky, ktorá zdevastovala celý svet a dneska už aj Európu. Vidieť to v Londýne, v iných krajinách so všetkým, čo k tomu patrí. Len vysvetľovať to, že dôchodcovia na Slovensku, ktorí dostávajú jeden z najnižších dôchodkov vôbec, kde sa stretávame s ľuďmi s 200, 250 eurami mesačne, a že im vláda povie, že títo ľudia, ktorí väčšinou a v drvivej väčšine poctivo pracovali 40 rokov, dostanú 1 000 korún na Vianoce, aby vnúčatám mohli kúpiť aspoň nejaké hračky, tá miera je nesmierne vysoká. To, čo predvádzate vy, to je, odpustite mi to slovo, ale tupý pravicový populizmus. Je známy. Vy chcete, aby ľudia šetrili a pracovali, a my rozdávali. Nemá to oporu a toto nemá ani význam komentovať. Viete, kde sú peniaze? V bankách, ktoré ste predali za 38 mld., ktoré mali teraz ročný zisk 38 mld., a to ste predtým do nich naliali 200 mld. korún. Dejiny vás, pán minister, za toto všetko ocenia pravdepodobne a nezávidím vám túto pozíciu. Ale keď vystupujete tu a teraz, berte do úvahy aspoň základnú elementárnu racionalitu. Máte celkom vnímavých poslucháčov. (Potlesk.)
Figeľ, Ján, podpredseda NR SR (2012-07-27):
Ďakujem pekne. Nasledujúci je pán poslanec Bublavý, Dušan Bublavý.
Glváč, Martin, podpredseda NR SR (2018-12-05):
Ďakujem. S faktickou poznámkou nikto. Končím možnosť prihlásiť sa. Dávam slovo... (Reakcia navrhovateľky.) Aha, pardon, to bolo úvodné slovo, pardon. Dávam slovo spravodajcovi, ktorého určil navrhnutý gestorský ústavnoprávny výbor, poslancovi Dostálovi. Nech sa páči.
Blaha, Ľuboš, podpredseda NR SR (2024-05-15):
Vážená pani poslankyňa, vážení páni poslanci, prerušujem schôdzu parlamentu na neurčito – bol postrelený predseda vlády Slovenskej republiky. Toto je vaša robota! (Reakcie a pokriky z pléna. Hlasy v sále.) (Prerušenie rokovania o 14.56 hodine.) (Zaznievanie gongu. Vstup predsedajúceho.)
Baránik, Alojz, poslanec NR SR (2022-10-18):
Chcem zareagovať na kolegu Kuffu, ktorý nás tu učí katechizmu. Pán kolega, neklamte. Neklamte, nevyprávajte nám tu somariny. Prečo nehovoríte o tom, čo hovorí Svätý Otec o homosexuáloch? Ja vám poviem, čo hovorí Svätý Otec alebo vy ste viac ako Svätý otec? Len teraz ticho. (Smiech.) Svätý Otec žiada rodičov, aby neodsudzovali svoje gej deti. Svätý Otec podporuje civilný zväzok ľudí rovnakého pohlavia. Svätý Otec sa pýta v súvislosti s gej ľuďmi s homosexuálmi: „Kto som ja, aby som súdil.“ Svätý Otec hovorí: „Boh neodmieta svoje deti len preto, že sú homosexuáli.“ A ďal... ďalšia správa, pápež František jasne uviedol, že spojenie ľudí rovnakého pohlavia je v poriadku. Prečo nám tu hovoríte takéto veci? Kto je na to zvedavý? Ja vám poviem, že prečo. Lebo vaším leitmotívom, tým, čo vás vedie, je nenávisť. Nenávisť k menšine. Vám je to jedno, že aká menšina to je. Nenávisť k menšine. Viete prečo? Pretože to je spoľahlivý politický materiál. To vám zabezpečí úspech u väčšiny. Nenávisť k menšine. Ale my, ktorí sa snažíme budovať slušnú spoločnosť, my musíme bojovať za to, aby menšiny sa tu cítili doma. Lebo každý z nás je svojím spôsobom menšina. Každý z nás. Preto budujme Slovensko ako tolerantnú spoločnosť. A keď vy hovoríte o liberáloch v pejoratívnom kontexte, tak si všimnite, že my liberáli nemáme nič proti kresťanom, nemáme nič proti katolíkom. My liberáli sme tolerantní. A to isté žiadame, to isté žiadame od každého, kto sa chce profilovať ako reprezentant Slovenska. Lebo vy tu akokoľvek si myslíte niečo iné. Vy tu nezastupujete len tých, ktorí vám dali hlas, ale zastupujete všetkých Slovákov. A tak by ste sa mali aj chovať. Nie rozdeľovať spoločnosť. Nie šíriť nenávisť každým slovom. V živote som od vás nepočul jednu faktickú poznámku, lebo vy sa bojíte sem prísť, lebo by na vás ľudia reagovali. Jednu faktickú poznámku, ktorá by nebola nenávistná. Aj ku kolegyni Marcinkovej sa chováte ako jeden hrubian, ako jeden primitív, násilník. Lebo takto sa jeden muž nechová k žene. Ste primitívny násilník. (Reakcie z pléna.) Viete... (Zaznenie gongu.) Viete čo? Takto ako vy ste sa... (Prerušenie vystúpenia predsedajúcim.)
Ďuriš Nicholsonová, Lucia, podpredsedníčka NR SR (2016-10-14):
Na vaše vystúpenie bude reagovať jeden pán poslanec. Pán poslanec Heger s faktickou, nech sa páči.
Cmorej, Peter, poslanec NR SR (2021-02-04):
Pán predsedajúci, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie ústavnoprávnemu výboru a Výboru Národnej rady pre sociálne veci. Ďalej, aby za gestorský výbor určila hlasovaním Výbor Národnej rady pre sociálne veci a aby predmetný návrh zákona výbory prerokovali do 30 dní a v gestorskom výbore do 32 dní od prerokovaniu návrhu v prvom čítaní.
B. Bugár, podpredseda NR SR: (2004-05-14):
(Hlasovanie.) Prítomných 128 poslancov, za návrh hlasovalo 127, hlasovania sa zdržal 1. Konštatujem, že aj tento bod sme schválili.
Jurinová, Erika, podpredsedníčka NR SR (2014-11-09):
Pán poslanec Poliačik.
Kadúc, Miroslav, poslanec NR SR (2012-08-03):
Ďakujem pekne za slovo, pani predsedajúca. Ja nebudem taký útočný, ale ja súhlasím s pani poslankyňou, docentkou práva pani Žitňanskou a s jej výkladom rokovacieho poriadku. A to, že právne pozitivistický výklad je taký, že opäť tu nie je právny základ. Ja nevidím najmenší dôvod na to, aby sa touto vecou nezaoberal ústavnoprávny výbor ako výbor príslušný, aby to vyložil a zaujal k tomu stanovisko. Opäť upozorňujem na to, čo som hovoril viackrát, ak nemáme právny základ na rokovanie, ani judikatúra Ústavného súdu nám nedovolí konvalidovať posledné hlasovanie. Opäť tu bude stav, kedy z nepráva môže vzniknúť právo? Ja si to nemyslím.
Glváč, Martin, podpredseda NR SR (2018-10-18):
Ďakujem. S faktickými poznámkami piati poslan... štyria poslanci. Končím možnosť prihlásiť sa. Pán poslanec Poliačik, nech sa páči.
Blanár, Juraj, podpredseda NR SR (2021-05-11):
Na vaše vystúpenie – tri faktické poznámky. Ako prvý, pán poslanec Eduard Kočiš.
Pellegrini, Peter, predseda NR SR (2015-02-06):
Ďakujem. Vyhlasujem všeobecnú rozpravu za skončenú. Pýtam sa pána navrhovateľa, či chce vyjadriť stanovisko. Nech sa páči, pán podpredseda.
M. Číž, podpredseda NR SR: (2007-05-15):
Takže, vážené kolegyne, kolegovia, pristúpime k hlasovaniu o prerokovaných bodoch programu. Najskôr budeme hlasovať v prvom čítaní o návrhu poslankyne Národnej rady Slovenskej republiky Moniky Gibalovej na vydanie zákona, ktorým sa mení a dopĺňa zákon č. 195/1998 Z. z. o sociálnej pomoci a o zmene a doplnení niektorých zákonov v znení neskorších predpisov , tak ako to máme pod tlačou 291. Teraz dávam slovo poslankyni z navrhnutého gestorského výboru, výboru pre sociálne veci a bývanie, pani poslankyni Kláre Sárközy, aby hlasovanie uviedla. Najskôr budeme hlasovať o návrhoch podaných podľa § 73 ods. 3 zákona o rokovacom poriadku. Nech sa páči, pani spravodajkyňa.
Jurinová, Erika, podpredsedníčka NR SR (2015-05-21):
S reakciou pán minister Žiga, nech sa páči. Prosím vás, ak by ste mu mohli zapnúť mikrofón.
Federič, Igor, poslanec NR SR (2019-06-18):
Vážený pán predsedajúci, milé kolegyne, kolegovia, poprosím vás, pán predsedajúci, dajte hlasovať o tom, že Národná rada Slovenskej republiky berie na vedomie Program stability Slovenskej republiky na roky 2019 až 2022.
Hrušovský, Pavol, podpredseda NR SR (2011-07-12):
Pán poslanec, poslanci majú písomne predložený návrh, takže nemusíte...
Žiga, Peter, podpredseda NR SR (2024-04-24):
Pani poslankyňa Vaľová.
Pellegrini, Peter, predseda NR SR (2014-11-27):
Prezentujme sa a hlasujme. (Hlasovanie.) Prítomných 138 poslancov, za 106, proti 3, zdržalo sa 26, nehlasovali 3 poslanci. Tento návrh sme schválili. Pristúpime teraz k tretiemu čítaniu o tomto návrhu zákona. Otváram rozpravu v rámci tretieho čítania, či sa niekto do rozpravy hlási. Končím možnosť prihlásiť sa do rozpravy a vyhlasujem rozpravu za skončenú. Pristúpime teraz k hlasovaniu o návrhu zákona ako o celku, pán spravodajca.
Glváč, Martin, podpredseda NR SR (2016-10-20):
S faktickými poznámkami dvaja poslanci. Končím možnosť sa prihlásiť. Nech sa páči, pán poslanec Kotleba.
Kaník, Ľudovít, poslanec NR SR (2011-07-08):
Povedal som roka až dvoch, takže beriem jeden a pol roka. A chcel by som sa spýtať, že čo teda, nech povie pani Vaľová, že o čo sa chce staviť, lebo je to na nej a ja rád prijmem a môžme si to aj odhlasovať, kľudne.
Ďuriš Nicholsonová, Lucia, podpredsedníčka NR SR (2018-10-23):
Poprosím vás... (Reakcia ministra.) Áno! To je všetko k veci. Nech sa páči, pani poslankyňa.
Bugár, Béla, podpredseda NR SR (2016-06-17):
Ďakujem pekne. Chcem sa opýtať či je všeobecný súhlas. (Pozitívne reakcie z pléna.) Áno. Dobre. Takže budeme potom o tomto návrhu rokovať niekedy na septembrovej schôdzi na základe tejto dohody. Takže, vážené panie poslankyne, páni poslanci, máme tu hlasovania o dvoch zákonoch, ktoré sme prerokovali. Teraz prosím pána poslanca Jozefa Mihála, aby uviedol hlasovanie v prvom čítaní o návrhu poslankýň Jurinovej, Gaborčákovej, Petruchovej a Verešovej na vydanie zákona, ktorým sa dopĺňa zákon 461/2003 Z. z. o sociálnom poistení, tlač 138. Nech sa páči, pán poslanec. (Hlasovanie o návrhu poslankýň Národnej rady Slovenskej republiky Eriky Jurinovej, Sone Gaborčákovej, Silvie Petruchovej a Anny Verešovej na vydanie zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov , tlač 138.)
Podmanický, Ján, poslanec NR SR (2012-12-13):
Ďakujem pekne. Vážený pán poslanec, prvá poznámka k tomu, čo si povedal. Žilina, cirkevná materská škola má trojnásobný poplatok oproti verejným materským školám. Ja som sa o túto tému zaujímal. Áno, je to pravda. Ten trojnásobok ale nevychádza z nejakej ekonomickej klasifikácie, ale je dôsledkom nejakého politického trucu zo strany farnosti ako zriaďovateľa tejto materskej školy. A túto sumu si vyslovene vymysleli na to, aby ukázali, že je nejaká diskriminácia vo financovaní zo strany mesta. Čiže vôbec táto suma nezodpovedá nejakým reálnym potrebám. Poznám dobre tú situáciu a naozaj je to len otázka politického zápasu, nemá to žiadne ratio. Druhá poznámka. Spomínal si viacero administratívnych úkonov, ktoré by sa dali spoplatniť, a tým by sa nejako zlepšila ekonomická situácia v školách. No ja si myslím, že musíme nabrať odvahu v Slovenskej republike a pristúpiť k niečomu oveľa razantnejšiemu. A tým je redukcia počtu škôl. Jednoducho školská sieť, tak ako je nastavená, je nastavená na určitý počet detí a vieme, že počet detí nám za tých iks rokov klesol na polovicu, ale školská sieť zostala v podstate dvojnásobná. Mám teraz na mysli v základnom školstve málotriedky, ktoré majú 10-15 žiakov, a pritom majú piatich zamestnancov. No jednoducho to je absolútne nereálne, neracionálne, hlúpe, nespravodlivé, neviem aké, ak toto chceme ďalej držať. Poďme najskôr zredukovať počet takýchto škôl a verím a som presvedčený, že sa zvýši kvalita tých škôl, do ktorých deti prejdú. Bude oveľa viac peňazí v školstve. Toto, čo dnes robíme, to je doslova mrhanie verejnými financiami.
Jurinová, Erika, podpredsedníčka NR SR (2015-11-12):
Ďakujem veľmi pekne. Rada by som podporila tento pozmeňovací návrh, ktorý bol prečítaný, s takým odôvodnením, že mne je veľmi, nesmierne mi je ľúto, že naozaj snaha, ktorá bola vyvinutá zo strany pani Šípošovej aj mňa samej, ktorá sa týkala najmä úpravy práv obetí formou samostatného zákonu, vyšla podľa mňa v tomto volebnom období takmer nazmar. Skupina, ktorá bola zvolaná, pracovná skupina, ktorá bola, začala pracovať, pripravila základ zákona, mala som pocit, že aj naozaj aj s podporou ministerstva spravodlivosti, začali sme to vidieť možno v reálnych kontúrach, nakoniec skončila tak, že cez zákon o anabolikách upravujeme práva poškodených alebo práva obetí. Je mi to nesmierne ľúto a je mi ľúto najmä toho, že tie obete, o ktorých sa vlastne cez anaboliká bavíme, svoje práva opäť nebudú mať šancu uplatniť tak, ako by si na európskej úrovni ako v členskom, v iných členských štátoch mohli mať, že si to nebudú môcť uplatniť aj na Slovensku. Pani Šípošová hovorila o službách potrebných pre obete a opäť len pripomeniem, že aj ten inštitút vykázania, ktorý na jednej strane sme sa tešili, že bude predĺžený, aj sme o to úpenlivo bojovali, vzhľadom k tomu, že neexistuje reálna šanca pre to, aby v krátkej dobe pribudli aj služby pre obete, sa nám zdá v tejto chvíli rozumnejšie nechať ten inštitút vykázania v takej podobe, ako bol. Takže prosím o podporu tohto pozmeňovacieho návrhu kvôli obetiam.
M. Drobný, poslanec: (2001-12-13):
Povedal som vám pri požiadavke na túto položku, že budeme šľapať po mŕtvolách, tak ako šľapali Briti a nebudeme vedieť, čo s tým budeme robiť. Ale vy ste nebrali na to zreteľ. To nebude masová vec. To budú mladí ľudia, ktorí budú zomierať, tak ako zomrel ten od nás 60 km na juh. A nemohli sme ho vyhlásiť, lebo nebol pitvaný, čo je ďalšia nehoráznosť v tomto štáte, že sa nepitve ani taký prípad, kde ide o prenosnú antropozonózu. Žiadal som položky na tieto veci, ale všetko bolo hluché, naopak sa smialo. Páni, to je smiatie sa moriatické, to moriatický humor jedného dementujúceho organizmu, naozaj dementujúceho organizmu, ktorý sa smeje nad svojou biedou. Tak sa smejú prefrontálni ľudia, tak sa smial tento parlament a tak sa vysmial tomu, čo som povedal. Páni, je tu skúsenosť z Veľkej Británie o tom, že riešili nový variant v pochode a robili chybu po chybe. Riešme ho prospektívne, múdro. Nie, nedali ste si povedať. Na budúci rok, ak sa dožijem, vám to budem po jednom predhadzovať, pretože budem pozývaný na konzíliá týchto pacientov, po jednom vám ich tu budem predkladať, páni, toto sú vaše viny, toto sú vaše mŕtvoly, toto sú viny vášho parlamentu, ktorý bol absolútne politicky poslušný a nezodpovedný voči svojmu národu.
Hrušovský, Pavol, predseda NR SR (2011-10-21):
Hlasujeme o návrhoch, respektíve o návrhu, ktorý predložil pán spoločný spravodajca. (Hlasovanie.) 145 prítomných, 100 za návrh, 45 sa zdržalo. Schválili sme návrh. Prosím ďalší.
Šefčík, Marek, poslanec NR SR (2021-02-05):
Ďakujem za slovo. Dovoľte, aby som vystúpil na záver aj ja. Nevystupoval som so žiadnou faktickou poznámkou na nikoho, iba som si robil poznámky a teraz by som to chcel tak zhrnúť na záver. Ja chcem povedať, že je mi cťou byť spravodajcom takéhoto zákona a v prvom rade ďakujem za túto aktivitu ministerstvu na čele s ministrom Markom Krajčím, ale takisto chcem vyzdvihnúť, lebo ja som to videl v zákulisí troška, tú enormnú snahu kolegyne Zuzany Šebovej, ktorá to predkladala. Ona to tu povedala už aj v minulom volebnom období a narobila sa na tom skutočne podobne ako ľudia na ministerstve. Takže ďakujem všetkým, ktorí okolo toho zákona pracovali alebo na tom zákone pracovali a prispeli k tomu, aby mal takú podobu, akú má. Áno, je to, Boris Kollár spomenul, že vlajková loď SME RODINA. My sme ten zákon preberali alebo sme o ňom hovorili aj na najväčšom klube poslaneckom OĽANO a tam nepadla žiadna námietka, nič. Proste to bol, to bol zákon, ktorý všetkých potešil, že je v tomto pléne a že príde na pretras. Vyprecizovanie toho zákona, o vyprecizovaní toho zákona hovorí aj fakt, že bol už aj preložený a boli aj nejaké pozmeňovacie návrhy, čiže chceli sme to spraviť tak, aby to bolo čo najlepšie. Za náš klub sa vyjadrili moje poslankyne, ktoré nekritizovali, ale, naopak, vyzdvihli tento zákon. Pani poslankyňa Kozelová, Záborská, Pleštinská. Nie moje poslankyne, ale moje kolegyne. No a chcem povedať ešte zopár vecí. Mne sa páči na tom zákone aj to, že vystúpil Boris Kollár a ďakoval svojmu koaličnému partnerovi, že vystúpil Juraj Šeliga a ďakoval svojmu koaličnému partnerovi, že vystúpila predsedníčka výboru a ďakovala koaličným partnerom za to, že je tu tento zákon. Tak by to malo vyzerať a o tom, že je to dobré a vyšlo to z tej spolupráce, svedčí aj fakt, že napríklad za opozíciu tu sedeli dvaja ľudia, ktorí, ktorí sa síce do faktických poznámok prihlásili, ale tento zákon nerozoberali. Oni to prevrátili na nejaké úplne iné veci a snažili sa odbočiť od témy, napríklad obedy zadarmo, pretože tomuto zákonu sa vo svojej podstate nedá nič vytknúť. No, takže chcem ešte na záver povedať jednu vec, tento zákon je nastavený solidárne. Čiže z toho rozpočtu Juraj Šeliga, pán podpredseda, tu spomenul nejakých 40 mil., to sú spoločné verejné zdroje a vyspelé krajiny podporujú z takýchto zdrojov hlavne tých svojich najslabších. A myslím, že rodiny s deťmi do 6 rokov a dôchodcovia s nízkymi príjmami, teraz je to vypočítané na nejakých 650 eur, sú v našej spoločnosti tí najslabší. Takže ďakujem všetkým, ktorí ste sa zapojili do rozpravy, ktorí ste sa zapojili aj faktickými poznámkami, a ešte raz vďaka za tento návrh zákona. Ďakujem.
Hort, Milan, podpredseda NR SR (2011-10-19):
S faktickou poznámkou sa prihlásil pán poslanec Matovič ako jediný. Uzatváram možnosť... (Hlasy v sále.) Páni poslanci, tak veď neviete zatlačiť tlačidlo, však najskôr stlačím jednotku a potom trojku. Takže pán poslanec Ondruš je ako posledný prihlásený do faktických. Nech sa páči.
Hrnčiar, Andrej, podpredseda NR SR (2018-12-06):
Pán poslanec Marosz.
Blaha, Ľuboš, podpredseda NR SR (2024-05-03):
Ako ďalšia sa do rozpravy prihlásila pani spravodajkyňa, pani poslankyňa Zuzana Števulová. Nech sa páči.
P. Hrušovský, predseda NR SR: (2005-12-14):
(Hlasovanie.) 134 prítomných, 42 za, 43 proti, 49 sa zdržalo. Bod 18 zo spoločnej správy sme neschválili.
Kuffa, Štefan, poslanec NR SR (2021-12-02):
Tak doplňujúca. Ak ste tak nepovedali, hovoríte to teraz? A teraz čo od toho očakávate? Takto ja vám poviem, pán premiér. Viete, pred rokom nemali sme konkrétnu skúsenosť s covidom takú, akú už máme dnes. Dnes vieme, že v podstate rovnako jak ľudia, ktorí sú očkovaní, a tí, ktorí sú neočkovaní, potenciálne obidve skupiny ľudí môžu prenášať covid-19. Jak očkovaní, tak neočkovaní. Dnes vieme, že aj zaočkovaní ľudia, a to máme skúsenosti, že ten covid dostávajú, tú prvú skupinu vnímam ako oveľa viac rizikovejšiu a nebezpečnejšiu v šírení covidu-19, a to z titulu takého, že všetci tí občania, ktorí sú zaočkovaní, tak sú tak suverénni v tej ochrane pred tým covidom a pred tým ochorením, že častokrát v podstate oni sú tí, ktorí si to ani veľakrát neuvedomujú, ale veľakrát sú to práve oni, ktorí ten covid-19 šíria. Nechránia sa ani rúškom, ani proste tým, stretávajú sa v kolektívoch, v skupinách, v podstate dnes vieme to vlastne zo skúseností potvrdiť, že rovnako jak prvá skupina zaočkovaných pacientov alebo ľudí, tak aj druhá skupina nezaočkovaných potenciálne môžu šíriť covid-19. Ale tá doplňujúca otázka hlavne (povedané so smiechom) je tá, že keď teda ste to nepovedali, ten výrok, že či teda vláda napriek tým všetkým skúsenostiam, ktoré máme, plánuje zaviesť celoplošne povinné očkovanie pre všetkých občanov, alebo to budú nejaké len vybrané skupiny občanov, ktorým nariadite povinnosť očkovať sa. Ďakujem.
Zmajkovičová, Renáta, podpredsedníčka NR SR (2012-10-30):
Pán poslanec Škripek.
Žiga, Peter, podpredseda NR SR (2024-02-28):
Ďalším vystupujúcim v rozprave je pán poslanec Pročko. Nie je v sále, prepadá mu poradie. Nasleduje pán poslanec Kaliňák, nie je v sále, stráca možnosť vystúpiť v rozprave. Pán poslanec Šipoš neuteká zo sály, ide vystupovať. (Reakcia z pléna.) Pretože ste pred chvíľou utekali zo sály, keď ste sa dostali na poradie. Už idete, už idete s tým, že už vám raz prepadlo poradie.
Zelník, Štefan, poslanec NR SR (2018-05-22):
Ďakujem za slovo. Chcem len pripomenúť členom výboru pre zdravotníctvo, že výbor pre zdravotníctvo máme dnes o 12.00 hodine. Ďakujem.
Pellegrini, Peter, predseda NR SR (2014-12-04):
Prezentujme sa a hlasujme o postúpení zákona do druhého čítania. (Hlasovanie.) Prítomných 140 poslancov, za bolo 96, zdržalo sa 43, nehlasoval 1 poslanec. Návrh sme schválili.
Blanár, Juraj, podpredseda NR SR (2021-10-06):
Pán poslanec Schlosár, nech sa páči.
Zmajkovičová, Renáta, podpredsedníčka NR SR (2014-04-02):
Pán poslanec Kuffa.
Zemanová, Anna, poslankyňa NR SR (2018-09-20):
Áno, v rámci hlasovania o nespokojnosti s odpoveďou. Áno, ďakujem pekne.
Daniš, Zoltán, poslanec NR SR (2015-04-23):
Ďakujem, pán predseda. Vážený pán poslanec Hlina, ostali ste aj tentokrát verný svojmu obrazu. Celé vaše vystúpenie bolo popretkávané invektívami, zosmiešňovaním, ako fraška, tragikomédia, vlastizrada, sabotáž. Zbytočne silné slová, zbytočne ste sa snažili. Kompetentní to celému Slovensku už korektne vysvetlili so znalosťou veci. Zrejme vás veľmi mrzí, že táto sociálnodemokratická vláda, a nebolo to vôbec ľahké, našla vyváženú dohodu medzi zainteresovanými v tomto probléme a presvedčila, že je schopná sa dohodnúť a vyriešiť všetky problémy, ktoré nakoniec vždy prax a život prináša. Ďakujem.
Antošová, Eva, poslankyňa NR SR (2016-06-16):
Áno, ďakujem pekne. Ja by som chcela povedať pánovi kolegovi Žarnayovi, že neviem, či sa my stále nerozumieme alebo nechceme rozumieť. Nikto, si myslím, z koalície, hovorím sama za seba, ale hovorím aj za Slovenskú národnú stranu, nebráni účasti občanov na správe vecí verejných. Ja som na strane občanov, ale zároveň som aj na strane starostov a primátorov. Ale to sa predsa nevylučuje. V komisiách sú tiež zvolení poslanci a sú zvolení v demokratických voľbách. Keď som si vypočula pána kolegu, mne sa javí, že spochybňujeme v podstate demokraciu vo voľbách do samospráv. Potom by sme mohli ale spochybňovať samotný proces vo všetkých voľbách. Viete, ono to má neskutočne nesmierne ďalekosiahle následky. Prosím vás, zákon č. 369/1990 Zb. je, prepáčte za výraz, bibliou pre samosprávy. Nemôžeme z neho niečo vypustiť, potom zase niečo vsunúť bez dialógu so ZMOS-om a príslušnými orgánmi. To jednoducho spôsobí naozaj chaos a to stačí, ako keď klbko rozmotáte len do polovice a potom už ho nikto nikdy nezmotá. Ja sa dotknem tej poslednej alebo predposlednej vety pána poslanca Viskupiča, ak tak môžem urobiť. (Reakcia z pléna.) Prepáčte, tak nadviažem ešte na to, čo povedal pán poslanec Žarnay. Tak isto teda žiadal o tom rokovať v ďalšom čítaní alebo nás prosí, aby sme podporili tento návrh zákona. Nemôžem ho podporiť skôr, ako s k nemu nevyjadria príslušné orgány a hlavne Združenie miest a obcí. Ďakujem pekne.
Bugár, Béla, podpredseda NR SR (2011-04-06):
Vážené panie poslankyne, vážení páni poslanci, budeme pokračovať v rozprave v prvom čítaní o návrhu poslancov Národnej rady Slovenskej republiky Roberta Fica, Jána Počiatka a Petra Kažimíra na vydanie zákona, ktorým sa dopĺňa zákon č. 222/2004 Z. z. o dani z pridanej hodnoty v znení neskorších predpisov . Ako posledný v rozprave vystúpi pán poslanec Matovič. Nech sa páči, pán poslanec, máte slovo.
Laššáková, Jana, poslankyňa NR SR (2017-04-05):
Ďakujem pekne za slovo. Ja len veľmi stručne by som zhodnotila rozpravu. V rozprave vystúpilo celkom 11 pánov poslancov a boli predložené dva pozmeňujúce návrhy. Chcem uviesť ako spravodajkyňa, že stotožňujem sa so stanoviskom predkladateľa v tom, že o návrhu pani poslankyne Cigánikovej nemôžme dať hlasovať, pretože ide nad rámec splnomocňujúceho ustanovenia uvedeného v ústave. Takže ďakujem pekne za pozornosť a o 17.00 hod. budeme o tomto uznesení hlasovať.
Panáček, Milan, poslanec NR SR (2013-12-03):
Ďakujem pekne za slovo, pani predsedajúca. V rozprave nevystúpil žiaden poslanec. Procedurálne návrhy neboli podané. Preto, prosím, pani predsedajúca, aby ste dali hlasovať o tom, že Národná rada Slovenskej republiky sa uzniesla v súlade s § 73 ods. 3, písm. c) zákona o rokovacom poriadku prerokovať predložený návrh zákona v druhom čítaní.